РЕГЛАМЕНТ (ЕО) № 967/2009 НА КОМИСИЯТА
от 15 октомври 2009 година
за изменение на Регламент (ЕО) № 1418/2007 относно износа за оползотворяване на някои отпадъци в някои страни, които не са членки на ОИСР
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1013/2006 на Европейския парламент и на Съвета от 14 юни 2006 г. относно превози на отпадъци (1), и по-специално член 37, параграф 2, трета алинея от него,
след консултация със заинтересованите страни,
като има предвид, че:
Комисията получи отговори от Черна гора, Непал, Сърбия и Сингапур на писмените си искания страните да потвърдят в писмена форма, че отпадъци, включени в приложение III или IIIA към Регламент (ЕО) № 1013/2006 и чийто износ не е забранен съгласно член 36 от посочения регламент, могат да бъдат изнасяни от Общността за оползотворяване в посочените страни, както и държавите да посочат каква контролна процедура ще се следва, ако е предвидена такава. Комисията получи също така допълнителна информация, свързана с Хонконг, Индонезия и Украйна. Поради това приложението към Регламент (ЕО) № 1418/2007 на Комисията (2) следва да бъде изменено, за да се вземе това предвид,
ПРИЕ НАСТОЯЩИЯ РЕГЛАМЕНТ:
Член 1
Член 1а от Регламент (ЕО) № 1418/2007 се заменя със следното:
„Член 1а
Отговорите, получени вследствие на писмено искане от Комисията в съответствие с член 37, параграф 1, първа алинея от Регламент (ЕО) № 1013/2006, са посочени в приложението.
Когато в приложението е отбелязано, че по отношение на някои превози на отпадъци дадена страна не налага забрана, нито прилага процедурата за предварителна писмена нотификация и съгласие, както е описана в член 35 от посочения регламент, за такива превози се прилага mutatis mutandis член 18 от посочения регламент.“
Член 2
Приложението към Регламент (ЕО) № 1418/2007 се изменя в съответствие с приложението към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от датата на влизането му в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 октомври 2009 година.